**Luceafăr printre stele**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se ‘nalță o stea peste culmi,

Luceafăr măreț printre stele;

Prin tei înfloriți și prin ulmi

Se-aude un cântec de iele.

Buciumul cheamă cu jale

Pe-acela ce stelelor cântă,

Crivăţul umblă prin vale

Cătând menestrel pentru nuntă.

Cu crengile până-n pământ

Îşi leagănă codrul coroana;

Privirea-i pierdută în vânt

Îşi caută încă morgana.

A încetat să mai scrie

Poveşti pentru nopţi neuitate,

Dar codrul încă mai ştie

Cărarea spre cânturi uitate.

Lungă i-a fost pribegia,

Haină i-a fost şi dorinţa

Ce a născut elegia

Să-i urce spre cer nefiinţa!

Freamătă ceasul de taină

Când îngerii strigă-nvierea,

Anii se-aştern ca o haină…

Fragedă îţi este tăcerea!

Pe-acolo pe unde-ai trecut

Rămas-au doar umbre și șoapte,

Iar plopii, ce toți te-au știut

Plecat-au și ei către noapte.

O stea se înalță în dor

Să-ți poarte în veci nemurirea;

Pe pământ cuvintele vor

Să-ți ducă-n genuni amintirea.